सानसे अक्टबर दान जोबहांहांनि सममोन । अखाया एसे रे-रे हाफ्लेबाय थानाय बोथोरमोन । बेयो बे दाननिनो जोबथि बुधबारमोन । बेयो प्रभिन मोनहानि सिथ्लायावनोमोन । दिनै प्रभिननिनो देरसिन फिसाजोनि गिबि आस्थाम गानहोनाय हाबा दङ । हौवा गोदाना गवानि । बिहाबो दङ सानाया मुंनि गंसे फायेब स्तार हतेल । बिबादि सासे रांनि बिगोमाखौनो बिजामादै लिंनो मोनसिगोननि प्रभिननि गोसोआ खोथा होलायखालिनिफ्रायनो खुसिजोंनो बिनि फायलिनै गुसुथियाव मिनिस्लुनाय । बियोल’ नङा, नखरनि आरो जाथि-खुरमानि गासैबो मानसिफोरानो खुसि । सोरबायासो बुंलायलायो नखराबो धोनिखायनो फिसाजोआबो धोनि नखरावनो गोग्लैहैसिगोन । बिब्दिनो खोथा बाथ्रानि गेजेरजोंनो फैयै-फैयै दिनै गिबि आस्थाम गानहोनाय हाबा । हौवा लागोआबो सम होखानाय बादियैनो सफैयो । हिन्जाव लागोआ लामानिफ्राय बरायनानै लाबोयो । हौवा गोदाना गुफुरै गोजौयै दाद जांगिला । खावलायजों सोमब्रोम-सोमब्रोमै साबदारि, मेगनाव थें-देबा लानाय, आखाइयाव घरि आरो कट लंपेन, जुथा गानलायलायनायजों इनायनो नायनो मोजां । हजों बिगुमै जानायफोरा बिखौनो सावगारि खेबखुमा खेबखुमा हिन्जाव गोदाननो दिन्थियै दिन्थियै बिब’खौ जंखायहैबाय थादों । बिब’आबोसो जंखायजायैनो खुसियानो जेथो नांलायदों । फायलिनै गुसुथियाल’ रायदावफिन्दों मिनिहालेयै ।